CELEX: 32021R2066
Language: bg
Date: 2021-08-25 00:00:00
Title: Делегиран регламент (ЕС) 2021/2066 на Комисията от 25 август 2021 година за допълнение на Регламент (ЕС) 2019/1022 на Европейския парламент и на Съвета по отношение на конкретизирането на изпълнението на задължението за разтоварване във връзка с някои запаси от дънни видове в западната част на Средиземно море за периода 2022—2024 г.

26.11.2021   
               
               
                  BG
               
               
                  Официален вестник на Европейския съюз
               
               
                  L 421/17
               
            
         ДЕЛЕГИРАН РЕГЛАМЕНТ (ЕС) 2021/2066 НА КОМИСИЯТА
         от 25 август 2021 година
         за допълнение на Регламент (ЕС) 2019/1022 на Европейския парламент и на Съвета по отношение на конкретизирането на изпълнението на задължението за разтоварване във връзка с някои запаси от дънни видове в западната част на Средиземно море за периода 2022—2024 г.
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/1022 на Европейския парламент и на Съвета от 20 юни 2019 г. за установяване на многогодишен план за риболова на запаси от дънни видове в западната част на Средиземно море и за изменение на Регламент (ЕС) № 508/2014 (1), и по-специално член 14 от него,
         като има предвид, че:
         
                     (1)
                  
                  
                     С Регламент (ЕС) 2019/1022 се установява многогодишен план за улов на дънни видове в западната част на Средиземно море. С член 14 от посочения регламент на Комисията се предоставя правомощието да приема делегирани актове, за да допълни регламента, като конкретизира правилата във връзка със задължението за разтоварване за всички запаси от видове в западната част на Средиземно море, за които се прилага задължението за разтоварване, както и за прилова на пелагични видове в рамките на риболова на запасите съгласно посочената разпоредба.
                  
               
                     (2)
                  
                  
                     С Делегиран регламент (ЕС) 2017/86 на Комисията (2) беше установен план за премахване на изхвърлянето на улов за някои дънни видове в Средиземно море, който беше приложим от 1 януари 2017 г. до 31 декември 2019 г. и се основаваше на три съвместни препоръки, представени на Комисията през 2016 г. от редица държави членки с пряк управленски интерес в риболова в Средиземно море (Гърция, Испания, Франция, Хърватия, Италия, Кипър, Малта и Словения). Трите съвместни препоръки се отнасяха съответно до западната част на Средиземно море, Адриатическо море и югоизточната част на Средиземно море.
                  
               
                     (3)
                  
                  
                     На 7 май 2021 г., след консултации в рамките на Консултативния съвет за Средиземно море (MEDAC), Испания, Франция и Италия (групата на високо равнище Pescamed) представиха на Комисията съвместна препоръка, в която се предлага удължаване на срока на някои изключения от задължението за разтоварване за риболова на дънни видове в западната част на Средиземно море.
                  
               
                     (4)
                  
                  
                     Съвместната препоръка беше подложена на оценка от Научния, технически и икономически комитет по рибарство (НТИКР) в периода 17—21 май 2021 г. (3)
                     
                  
               
                     (5)
                  
                  
                     На 21 юли 2021 г. групата на високо равнище Pescamed представи актуализирана съвместна препоръка, която беше съобразена с оценката на НТИКР.
                  
               
                     (6)
                  
                  
                     В съответствие с член 18 от Регламент (ЕС) № 1380/2013 на Европейския парламент и на Съвета (4) Комисията разгледа съвместната препоръка в контекста на оценката на НТИКР, за да се гарантира, че тя е съвместима със съответните мерки за опазване, включително със задължението за разтоварване.
                  
               
                     (7)
                  
                  
                     Комисията отбеляза, че в западната част на Средиземно море няколко вида се улавят едновременно в много различни количества, което затруднява подхода по отделни запаси. Освен това тези видове се улавят от малки риболовни кораби и се разтоварват на множество различни места за разтоварване, разпръснати географски по крайбрежието, което води до прекомерни разходи за обработка на нежелания улов.
                  
               
                     (8)
                  
                  
                     В актуализираната съвместна препоръка се предлага удължаване до 2022 г. на срока на изключението въз основа на способността за оцеляване, предвидено в член 15, параграф 4, буква б) от Регламент (ЕС) № 1380/2013, което се прилага за двучерупчести мекотели, а именно миди Сен Жак (Pecten jacobeus), миди от вида Venerupis spp. (Venerupis spp.) и средиземноморски миди (Venus spp.), уловени с механични драги (HMD). НТИКР напомни на държавите членки, че трябва да бъдат завършени две текущи изследвания, за да може допълнително да се оцени процентът на оцеляване на миди Сен Жак, миди от вида Venerupis spp. и средиземноморски миди. Тъй като данните за процента на оцеляване на тези видове не са достатъчни, за да се направят заключения, Комисията счита, че изключението въз основа на способността за оцеляване следва да бъде включено в настоящия регламент за срок от една година, докато се получат съответните данни за способността за оцеляване. До 1 май 2022 г. заинтересованите държави членки следва да представят на Комисията съответните данни за способността за оцеляване на посочените три вида, за да може НТИКР да изготви цялостна оценка на основанията за изключението, а Комисията да извърши преглед.
                  
               
                     (9)
                  
                  
                     В актуализираната съвместна препоръка се предлага удължаване на срока на изключението въз основа на способността за оцеляване, което се прилага за норвежки омар (Nephrops norvegicus), уловен с дънни тралове (OTB, OTT, PTB, TBN, TBS, TB, OT, PT, TX), за 2022 г., 2023 г. и 2024 г. НТИКР счита, че според научните данни в западната част на Средиземно море и други региони този вид е с много нисък процент на оцеляване през месеците юли и август. Тъй като през останалата част от годината се наблюдава висок процент на оцеляване и като се вземат предвид характеристиките на риболовните уреди, риболовните практики и екосистемата, Комисията счита, че срокът на изключението въз основа на способността за оцеляване следва да бъде удължен с три години, с изключение на месеците юли и август всяка година.
                  
               
                     (10)
                  
                  
                     В актуализираната съвместна препоръка се предлага удължаване на срока на изключението въз основа на способността за оцеляване, което се прилага за норвежки омар (Nephrops norvegicus), уловен с винтери и капани (FPO, FIX), за 2022 г., 2023 г. и 2024 г. НТИКР счете, че предоставената конкретна информация в подкрепа на това изключение е ограничена. Като се има предвид, че този риболов е доста селективен, Комисията обаче счита, че срокът на изключението следва да бъде удължен с три години.
                  
               
                     (11)
                  
                  
                     В актуализираната съвместна препоръка се предлага удължаване на срока на изключението въз основа на способността за оцеляване за северен пагел (Pagellus bogaraveo), уловен с куки и въдици (LHP, LHM, LLS, LLD, LL, LTL, LX), за 2022 г. и 2023 г. НТИКР счита, че са предоставени данни в подкрепа на това изключение, но следва да се извършат допълнителни научни изследвания, за да се наблюдава пряко оцеляването при изхвърляне. Поради това Комисията счита, че срокът на изключението следва да бъде удължен с две години.
                  
               
                     (12)
                  
                  
                     В актуализираната съвместна препоръка се предлага удължаване на срока на изключението въз основа на способността за оцеляване за омар (Homarus gammarus) и лангусти (Palinuridae), уловени с мрежи (GNS, GN, GND, GNC, GTN, GTR, GEN) и с винтери и капани (FPO, FIX), за 2022 г. и 2023 г. НТИКР счита, че са представени данни в подкрепа на тезата, че въздействието на изключението върху способността за оцеляване вероятно е ниско, но следва да се извършат допълнителни научни изследвания, за да се наблюдава пряко процентът на оцеляване при изхвърляне. Поради това Комисията счита, че срокът на изключението следва да бъде удължен с две години.
                  
               
                     (13)
                  
                  
                     В съвместната препоръка бяха предоставени актуализирани научни данни за прекомерните разходи за обработка на нежелания улов. НТИКР отбеляза, че действително са предоставени оценки за увеличението на разходите, но подчерта, че е трудно да се прецени от какъв размер нагоре разходите са прекомерни. НТИКР посочи, че предоставената информация относно прекомерните разходи може да бъде допълнена и че следва да се извърши оценка на въздействието на изключението. Освен това НТИКР отбеляза, че следва да се даде приоритет на намаляването на обема на нежелания улов чрез използване на селективни риболовни уреди или чрез защитени морски зони. Комисията приветства ангажимента на групата на високо равнище Pescamed за продължаване на работата по селективността и пространствените ограничения на риболова като приоритет за постигане на намаляване на нежелания улов. НТИКР посочи, че комбинираният подход за определяне на минимални изключения обхваща широка група видове с най-различни проценти на изхвърляне, но прие за обоснован този широкообхватен подход предвид сложния характер на видовете риболов в западната част на Средиземно море. НТИКР счита също така, че индивидуални минимални изключения, обхващащи един-единствен вид, най-вероятно биха довели до множество отделни изключения, които биха били също толкова трудни за наблюдение. Поради това Комисията е на мнение, че срокът на изключението следва да бъде удължен с предложените процентни стойности.
                  
               
                     (14)
                  
                  
                     В съвместната си препоръка държавите членки потвърдиха ангажимента си да увеличат селективността на риболовните уреди в съответствие с резултатите от настоящите научноизследователски програми, за да се намали и ограничи нежеланият улов и по-специално уловът на екземпляри под минималните референтни размери за опазване.
                  
               
                     (15)
                  
                  
                     Освен това в съвместната препоръка държавите членки се ангажират да набележат допълнителни зони със забрана за риболов с цел намаляване на смъртността при младите екземпляри, когато има доказателства за висока концентрация на млади екземпляри. Мерките, предложени в актуализираните съвместни препоръки, са в съответствие с член 15, параграф 4, член 15, параграф 5, букви б) и в) и член 18, параграф 3 от Регламент (ЕС) № 1380/2013.
                  
               
                     (16)
                  
                  
                     Настоящият регламент следва да влезе в сила незабавно след публикуването му, тъй като предвидените в него мерки оказват пряко въздействие върху планирането на риболовния сезон на корабите на Съюза и върху свързаните с него икономически дейности. Той следва да се прилага от 1 януари 2022 г.,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изпълнение на задължението за разтоварване
            Задължението за разтоварване, предвидено в член 15, параграф 1 от Регламент (ЕС) № 1380/2013, се прилага във водите на Съюза в западната част на Средиземно море по отношение на риболова на дънни видове в съответствие с настоящия регламент.
         
         
            Член 2
            Определения
            За целите на настоящия регламент се прилагат следните определения:
            
                        а)
                     
                     
                        „географски подзони на GFCM“ (географски подзони) означава географските подзони на Генералната комисия по рибарство за Средиземно море (GFCM) съгласно определението в приложение I към Регламент (ЕС) № 1343/2011 на Европейския парламент и на Съвета (5);
                     
                  
                        б)
                     
                     
                        „западната част на Средиземно море“ означава географски подзони 1, 2, 5, 6, 7, 8, 9, 10, 11.1, 11.2 и 12 на GFCM.
                     
                  
         
            Член 3
            Изключение въз основа на способността за оцеляване
            
               1.   Изключението от задължението за разтоварване съгласно член 15, параграф 4, буква б) от Регламент (ЕС) № 1380/2013 за видовете, които според научните данни са с висок процент на оцеляване, се прилага в западната част на Средиземно море по отношение на:
               
                           а)
                        
                        
                           миди Сен Жак (Pecten jacobeus), които се ловят с механични драги (HMD) до 31 декември 2022 г.;
                        
                     
                           б)
                        
                        
                           миди от вида Venerupis spp. (Venerupis spp.), които се ловят с механични драги (HMD) до 31 декември 2022 г.;
                        
                     
                           в)
                        
                        
                           средиземноморски миди (Venus spp.), които се ловят с механични драги (HMD) до 31 декември 2022 г.;
                        
                     
                           г)
                        
                        
                           норвежки омар (Nephrops norvegicus), който се лови с всички дънни тралове (OTB, OTT, PTB, TBN, TBS, TB, OT, PT, TX) през месеците януари – юни и септември – декември, всяка година до 31 декември 2024 г.;
                        
                     
                           д)
                        
                        
                           норвежки омар (Nephrops norvegicus), който се лови с винтери и капани (FPO, FIX) до 31 декември 2024 г.;
                        
                     
                           е)
                        
                        
                           северен пагел (Pagellus bogaraveo), който се лови с куки и въдици (LHP, LHM, LLS, LLD, LL, LTL, LX) до 31 декември 2023 г.;
                        
                     
                           ж)
                        
                        
                           омар (Homarus gammarus), който се лови с мрежи (GNS, GN, GND, GNC, GTN, GTR, GEN) и с винтери и капани (FPO, FIX) до 31 декември 2023 г.;
                        
                     
                           з)
                        
                        
                           лангусти (Palinuridae), които се ловят с мрежи (GNS, GN, GND, GNC, GTN, GTR, GEN) и с винтери и капани (FPO, FIX) до 31 декември 2023 г.
                        
                     
            
               2.   Миди Сен Жак (Pecten jacobeus), миди от вида Venerupis spp. (Venerupis spp.), средиземноморски миди (Venus spp.), норвежки омар (Nephrops norvegicus), северен пагел (Pagellus bogaraveo), омар (Homarus gammarus) и лангусти (Palinuridae), уловени при обстоятелствата, посочени в параграф 1, се освобождават незабавно в зоната, в която са уловени.
            
            
               3.   До 1 май 2022 г. държавите членки, които имат пряк управленски интерес в риболова в Средиземно море, представят на Комисията допълнителни данни за изхвърлянето на улов и друга релевантна научна информация в подкрепа на изключението, посочено в параграф 1, букви а), б) и в). Най-късно до 31 юли 2022 г. НТИКР изготвя оценка на представените данни и информация.
            
         
         
            Член 4
            Минимални изключения
            Чрез дерогация от член 15, параграф 1 от Регламент (ЕС) № 1380/2013 могат да бъдат изхвърляни следните количества от посочените видове в съответствие с член 15, параграф 4, буква в) от Регламент (ЕС) № 1380/2013:
            
                        а)
                     
                     
                        за мерлуза (Merluccius merluccius) и барбуни (Mullus spp.): през 2022 г. и 2023 г. не повече от 5 % от общия годишен улов на тези видове, извършен от кораби, използващи дънни тралове;
                     
                  
                        б)
                     
                     
                        за мерлуза (Merluccius merluccius) и барбуни (Mullus spp.): през 2022 г. и 2023 г. не повече от 1 % от общия годишен улов на тези видове, извършен от кораби, използващи хрилни мрежи и тристенни хрилни мрежи;
                     
                  
                        в)
                     
                     
                        за лаврак (Dicentrarchus labrax), морска каракуда (Diplodus annularis), морска хиена (Diplodus puntazzo), ивичеста морска каракуда (Diplodus sargus), обикновена морска каракуда (Diplodus vulgaris), групери (Epinephelus spp.), мраморна платика (Lithognathus mormyrus), сребрист пагел (Pagellus acarne), северен пагел (Pagellus bogaraveo), мерджан (Pagellus erythrinus), червена морска каракуда (Pagrus pagrus), каменен бибан (Polyprion americanus), обикновен морски език (Solea solea), чипура (Sparus aurata) и океанска розова скарида (Parapenaeus longirostris): през 2022 г. и 2023 г. не повече от 5 % от общия годишен улов на тези видове, извършен от кораби, използващи дънни тралове;
                     
                  
                        г)
                     
                     
                        за лаврак (Dicentrarchus labrax), морска каракуда (Diplodus annularis), морска хиена (Diplodus puntazzo), ивичеста морска каракуда (Diplodus sargus), обикновена морска каракуда (Diplodus vulgaris), групери (Epinephelus spp.), мраморна платика (Lithognathus mormyrus), сребрист пагел (Pagellus acarne), северен пагел (Pagellus bogaraveo), мерджан (Pagellus erythrinus), червена морска каракуда (Pagrus pagrus), каменен бибан (Polyprion americanus), обикновен морски език (Solea solea) и чипура (Sparus aurata): през 2022 г. и 2023 г. не повече от 3 % от общия годишен улов на тези видове, извършен от кораби, използващи хрилни мрежи и тристенни хрилни мрежи;
                     
                  
                        д)
                     
                     
                        за лаврак (Dicentrarchus labrax), морска каракуда (Diplodus annularis), морска хиена (Diplodus puntazzo), ивичеста морска каракуда (Diplodus sargus), обикновена морска каракуда (Diplodus vulgaris), групери (Epinephelus spp.), мраморна платика (Lithognathus mormyrus), сребрист пагел (Pagellus acarne), северен пагел (Pagellus bogaraveo), мерджан (Pagellus erythrinus), червена морска каракуда (Pagrus pagrus), каменен бибан (Polyprion americanus), обикновен морски език (Solea solea) и чипура (Sparus aurata): през 2022 г. и 2023 г. не повече от 1 % от общия годишен улов на тези видове, извършен от кораби, използващи куки и въдици.
                     
                  
         
            Член 5
            Влизане в сила и прилагане
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2022 г. до 31 декември 2024 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 25 август 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 172, 26.6.2019 г., стр. 1.
         
            (2)  Делегиран регламент (ЕС) 2017/86 на Комисията от 20 октомври 2016 г. за установяване на план за премахване на изхвърлянето на улов на някои дънни видове в Средиземно море (ОВ L 14, 18.1.2017 г., стр. 4).
         
            (3)  Доклади на Научния, технически и икономически комитет по рибарство (НТИКР) — Оценка на съвместните препоръки във връзка със задължението за разтоварване (STECF-21-05), 2021 г. Служба за публикации на Европейския съюз, Люксембург. На разположение на адрес: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (4)  Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (OB L 354, 28.12.2013 г., стр. 22).
         
            (5)  Регламент (ЕС) № 1343/2011 на Европейския парламент и на Съвета от 13 декември 2011 г. относно определени разпоредби за риболова в зоната по Споразумението за GFCM (Генералната комисия по рибарство в Средиземно море) и за изменение на Регламент (ЕО) № 1967/2006 на Съвета относно мерките за управление на устойчивата експлоатация на рибните ресурси в Средиземно море (OB L 347, 30.12.2011 г., стр. 44).